- Luku
- <
- 4
- >

4
SataniꞋa Yisasina ayevataga humaine.
1-2 Anumaya Kotina Alu Aotage AvamuꞋamoꞋa Yisasina aguꞋafi hiya higeno YisasiꞋa Yotani tina atalenoꞋma neꞋviana Alu Aotage AvumuꞋmoꞋa veaꞋne omai kaꞋme kotega avaleno motegeno fotiꞋa (40) yupa mainegeno SataniꞋa Yisasina “Havi kava ho.” huno ayevataga humaine. Ayevataga huge huge nehigeno YisasiꞋa kavela ani fotiꞋa (40) kanafina oneno afaꞋa mainegeno tusiꞋa agatemaine.
3 SataniꞋa Yisasife mage hie “Kagaya Anumaya Koti nafaꞋnema mainenukahena ma yafana hapaigeno maya hapaeno.” huno hie. 4 Higeno YisasiꞋa kenonaꞋa mage huno hapaiye “Anumaya Koti avopiti kemoꞋa mage humaineane
‘VayaꞋmoꞋya mayaꞋage nesayana kanaleꞋya huꞋya omaigahae.’ huno humaineane.” huno hie.
5 SataniꞋa Yisasina anale avaleno viaꞋyamo aupaꞋa mukiꞋa ma mopafi hanea ala kumaꞋyagaene afenoꞋyamaꞋaene avelimaine. 6 Aveliteno SataniꞋa agaifena mage hie “Mani kanale kumaꞋyaga kavama yagaisana tokiya kamigahue. Ani kava yagaisia tokiyaꞋa nagaiꞋni ya haneanagiꞋna nagaya nahaisia kanomona afaꞋa amigahue. 7 Kagayama nagaifema ‘TusiꞋa ala kano mainane.’ huka naiyafi ape huka ala nagi namitesanageꞋna ani kavama yagaisana tokiya kamigahue.” huno hie. 8 YisasiꞋa kenonaꞋa mage huno hie “Anumaya Koti avopi kaemalenaya kemoꞋa mage huno humaineane
‘Anumaya Kotikamona agaiꞋagefe ‘TusiꞋa ala kano maine.’ huka kagesa havi havi huka agia alisaga huka agai aliꞋyamaꞋage alio.’ huno humaineane.” huno hapaimaine.
9 SataniꞋa Yisasina Yelusalemu avaleno ala mono nomo agotofule ateneno mage huno hapaiye “Kagaya Anumaya Koti nafaꞋnema mainenukahena ma nomo agotofuleti mopafi asaga hulavio. 10-11 Anumaya Koti avopiti kemoꞋa mage humaineane
‘Anumaya KotiꞋa ensole vayaꞋahe ‘Kava hiho.’ huno humatesigeꞋya amayateti kavalesaga hulisageka tavisanageno yafatela kaiyamona aye kofa ohugahieꞋ huno humaineane.” huno hie.
12 Higeno YisasiꞋa kenonaꞋa mage huno hie “Anumaya Koti avopiti kemoꞋa mage humaineane
‘Anumaya Kotikamo tokiya ayevataga ohuo. Afa yafe ‘Tokiya kava huo.’ huka ohuo.’ huno humaineane.” huno hie.
13 Higeno SataniꞋa mukiꞋa alu ya alu ya huno ayevataga hugeteana higeno Yisasina ataleno nagoꞋa kanale ayevataga hisia kanalefe agava maine.
YisasiꞋa Kaliliti aliꞋyamaꞋa aepa hemaine.
14 YisasiꞋa Alu Aotage AvamuꞋmo tokiyaꞋaene Kalili kotega egeno agai avagemoꞋa ani kotega ute ete higeꞋya havimainae. 15 Mono noꞋyagaꞋamifi huge amavelige higeꞋya mukiꞋa veaꞋmoꞋya agai agi alisaga humainae.
Nasaleti vayaꞋmoꞋya Yisasina amakaveꞋno hutenae.
16 YisasiꞋa Nasaleti maino ala humainea kumate uno Sapati yupa mukiꞋa kanale nehia kava huno mono nopi hai faleno Anumaya Koti ke hapaligahe hetimaine. 17 Hetimainegeno Anumaya Kotina aune kanoꞋamo Aisaiya kaemalenea autaꞋma aliꞋya amigeno vakayeno hapalino autaꞋmafiti kea mage huno hamapaimaine.
18 “AnumayamoꞋa Alu Aotage AvamuꞋamona nagaite hutegeno nagaiꞋene emainegeꞋna mukiꞋa yamaꞋa omale veaꞋmogamina agaiꞋa kanale ke hamapaisuafeꞋene kina humainaya veaꞋne kalu hematesuafeꞋene amaulaga asu humainaya veaꞋne aligali humatesuafeꞋene amakaiꞋami amaugafahe tusiꞋa kalagi aiꞋya mai haviya humainaya veaꞋne amaugafa aligatisuafeꞋene Anumaya KotiꞋa tokiyaꞋa namiteno hunategeꞋna emainoe. 19 Nagaya menia ma kanafina AnumayamoꞋa tamakaife kalagi ailamatesia kanaꞋa ago efalote humaine huꞋna tamahapaisuafe nagaila hunategeꞋna emainoe.” huno hamapaiye.
20 Huteno avona alino ailileteno kava kanoa amiteno mopale mainegeꞋya mukiꞋa mono nopi mainaya veaꞋmoꞋya Yisasi aulagafi aulu heꞋya mainae. 21 Mainageno aepa heno mage huno hie “Menia ma ma kaemalenea kea tamakai tamakesale ago egetama havigeno ago efalote huno tamage hie.” huno hie.
22 HigeꞋya mukiꞋa veaꞋmoꞋya “Tamage hane.” huꞋya avayafitiꞋma hia ke haviteꞋya muse haya kehe amakesa havi havi huꞋya mage hae “Mamona Yosefe nafaꞋnefi?” huꞋya hae. 23 Hageno YisasiꞋa amakaife mage huno hie “Tamage, tamakaya ma ma haya kea nagaife mage hugahae ‘Tota kanomoga kagaika kaugafa hagoteka ali hilato hugeta agamano. Kapaneamu kumate ‘NaꞋa maꞋa kava hie.’ hageta havimainona yana male kagaika kumate hugeta agamano.’ hutama hugahae.
24 Tamagelafa huꞋna tamahanepauve nagola Anumaya Koti ke hamanepaiya kanomoꞋa agaiꞋa vayaꞋamogami amuꞋnopi mainegeꞋya veaꞋamoꞋya ‘Ala kanomo kegi havigetao.’ huꞋya ohugahae. 25-26 Nagaya tamage huꞋna tamahanepauve nayona IlaiyaꞋma mainea kanafina tagufa (3) kafugi sikisiꞋa (6) ikanagi huno kola oꞋaigeꞋya ani Isaleli kotega mainaya veaꞋmoꞋya tusiꞋa amakateno kaveꞋamia omalene. Ani kanafina mukiꞋa megusa aꞋneyaga Isaleli kotega mainayanagi Anumaya KotiꞋa agaiꞋa aune kanomona, Ilaiyana, ani megusa aꞋnele hu oꞋatenegi nago Salefati kumate mainea megusa aꞋmote hutegeno umaine. Ani kumala Saitoni kotega hane.
27 Nayona IlaisaꞋma mainea kanafina mukiꞋa fugitaya amakemainea veala Isaleli kotega mainayanagi ani veaꞋnefitila nagoꞋa veala kanale hu oꞋamatenegi alulega mainea kanoa, NemaniꞋe, Silia mainea kanomona agaiꞋage fugitayama agemainea yana kanale huteneane.” huno hie.
28 HigeꞋya ani kea haviteꞋya mukiꞋa mono nopi mainaya vayaꞋmoꞋya tusiya huꞋya ke vaiꞋya hamai vaitenae. 29 Hamai vaiteteꞋya hetiꞋya Yisasina atafa huꞋya kumapiti avayu huꞋya avaleꞋya ani kumaꞋma kimalenaya agoꞋyale haiteꞋya ani agoꞋyafiti aye lakatiꞋya hagaꞋyu hutalegahe humainae. 30 Hayanagi YisasiꞋa mukiꞋa veaꞋne mainaya amuꞋnopiti afaꞋa amataleno ago alu kotega umaine.
YisasiꞋa Kefo Avamula nago kanomo agusafiti anatitalene.
31 YisasiꞋa nagola Kalili hanea kumate Kapaneamu taviteno Sapati yupa Anumaya Koti ke hamapaimaine. 32 HamapaigeꞋya agai kemoꞋa tokiya yamaꞋa hanea kanomo ke kana hia yafe tusiꞋa amamaꞋyo aimainae.
33 Anile nago kanoa Kefo AvamuꞋmoꞋa aguꞋafi mainea kanoa mono nopi maineno “Avovo.” huno alakenake humaine. 34 Mage huno hie “Avo Yisasiga Nasaleti nafaꞋnemoga na ya hulategane? Tagaila tahaeka falilategahe emainano? Nagaya kagaila ago kagemainoe kagaya kanale alu aotage kanoa Anumaya KotiꞋa hugatenea kano mainane.” huno hie.
35 Higeno YisasiꞋa Kefo Avamufe tokiyaꞋage ke huno mage hie “Ke ohuka afaꞋa maiyo. Mani kanoa ataleka agusafinagatila hatilavio.” huno higeno ani Kefo AvamuꞋmoꞋa mukiꞋa veaꞋne mainaya amuꞋnopi ani kanomona mopafi ayelakatino agoꞋya fai neꞋateno agusafitila hatilavino vianagi ani kanomona ali haviya hu oꞋatene. 36 HatilavigeꞋya mukiꞋa veaꞋmoꞋya tusi amamaꞋyo aigeꞋya huge havige huꞋya mage hae “NaꞋane ke hie? Tusi tokiyaꞋaleti tokiyaꞋage ke higeꞋya Kefo AvamuꞋyagamoꞋya agai ke hipoꞋya huꞋya hatilavie.” huꞋya hae. 37 Hageno YisasiꞋma hia kavaꞋmo avagemoꞋa mukiꞋa ani kumaꞋyagalega ute ete higeꞋya mukiꞋa veaꞋmoꞋya havimainae.
YisasiꞋa Pitana aꞋamona itaꞋamo alekanoa alino kanale hutene.
38-39 YisasiꞋa hetino mono nona ataleno Saimonina nomaꞋafinaga umainegeno Saimonina aꞋamona itaꞋamo alekanoa tusiꞋa amukonako kali alino mainegeꞋya Yisasife “Melika kanale huto.” huꞋya havigageno avate uno ani kaliꞋahe ke amakigeno ani kaliꞋamoꞋa ataleno vigeno aupaꞋa ani alekanomoꞋa hetino kavela amine.
YisasiꞋa mukiꞋa kali neꞋaliya veala alino kanale humatene.
40 Ani unena yagemoꞋa tavi falegahe higeꞋya mukiꞋa ani kumate veaꞋmoꞋya vayaꞋamima alu kali alu kali alimainaya veala amavaleꞋya Yisasite ageno mukiꞋa nagoke nagokeꞋmogamina amaugafale aya maleno kaliꞋamia alino kanale humatene.
41 Alino kanale humatetegeꞋya nagoꞋa veala amakusafiti Kefo AvamuꞋmoꞋya amataleꞋya neꞋuꞋya ala kefiti mage huꞋya hae “Kagaya Anumaya Kotina neꞋamoga mainane.” huꞋya hageno YisasiꞋa ke neꞋamamakigeꞋya agaife Anumaya KotiꞋa “Amaugafa aligatigahie huno hutenea kanoa ma maine.” huꞋya havilinayafe YisasiꞋa “NagoꞋene osi kea ohiho.” huno hamapaimaine.
YisasiꞋa nagoꞋa kumate vaiyemaine.
42 Natena tani ko tigeno YisasiꞋa amataleno veaꞋne omai kotega umainegeꞋya mukiꞋa veaꞋmoꞋya agaifena atiyeꞋya ayeꞋya agaite uvaꞋyi huꞋya mage huꞋya hae “Tataleka oꞋuka tagaiꞋene maisane.” huꞋya hae. 43 Hayanagi YisasiꞋa mage huno hamapaiye “Nagaila Anumaya KotiꞋa kava yagaisia kanale keꞋa alu kumate kumate ute ete huꞋna hamapaigahue. Anumaya KotiꞋa ani aliꞋyatefe hunategeꞋna emainoe.” huno hie. 44 YisasiꞋa mukiꞋa Yutia kumaꞋyagalega ute ete huno mono nopi Anumaya Koti kea hamapaimaine.

- Luku
- <
- 4
- >

© 2002 Wycliffe Bible Translators, Inc.