- Matiu
- <
- 23
- >

23
Kahegi kema havilinaya anagaꞋmoꞋya kefo yaꞋene nehaya vayale.
1-2 YisasiꞋa melitaluma hu-maiya vayafeꞋene agaiꞋaenema tokaiꞋya nemaiya anagafeꞋenena mage huno hie kahegi kema havilinaya anagaꞋene Falasia vayaꞋene Mosese kea huge hama-velige nehae. 3 Nehayanagi tamaha-paiya kea akave malegahayanagi kefo yama nehaya kavaꞋamia tamakaveꞋno hu-teho. Amakaya ala kenakea nehayanagi amakaiꞋamima haya kemona akave nomalae. 4 “Kahegi kea akave maleho.” huꞋya mukiꞋa veaꞋmogamina kanaꞋage yakefa amayoꞋnalela nemaleꞋya nehagi amaya hugahena nagoꞋke amakinagoa maleꞋya amaya ohageꞋya tusiꞋa kana yakefa neꞋaliye. 5 MukiꞋama nehaya kavaꞋamia “VeaꞋmoꞋya tagesae.” huꞋya Anumayamo kae-malenea kea hanea keꞋayola veaꞋmoꞋya agesayafe ala keꞋayola talo huꞋya yagamusago kana huꞋya hamanile ko nefiꞋya kena atupaꞋamile ayaꞋaya konagali nofila aye-maleneꞋya hu-neꞋaliyane. 6 NehuꞋya mono nopiꞋene imuleꞋene “Ala vayaꞋage nemaiya siale maigahune.” huꞋya nehae. 7 Vaya atagu-nefaya kumapi mo-vaiyatete nehuꞋya “NaꞋa vaya mainae huꞋya ali falu fala hu-la-tesae.” huꞋya nehayane. 8 Nehayanagi nagaya tamakaifena “Ala tisa kanomogae.” huꞋya ohiho. Tamakaila nagoke huge lama-ve-lige hisia kanotami nagaya mainogi tamakaya nagoke avamete mainetama nagoke konaga kana maiho. 9 Ma mopafi mainetama nago kanomofena “NelafaꞋe.” hutama ohiho. Tamakai NelamafaꞋa nagoke ikapinaga maine. 10 Tamakaifena nagoꞋa veaꞋmoꞋya “Kava kanotimogae.” huꞋya ohiho. KalaisiꞋa agaiꞋage kava kanotamia maine. 11 TusiꞋa ala kanoa tamakaipima mainesiana aliꞋya kanotami kana huno maino. 12 NagoꞋa veaꞋmoꞋya amakaiꞋami amaugafama aliꞋya haisagenoꞋa Anumaya KotiꞋa “Osi kano maiyo.” huno hu-tegahianagi nagoꞋa veaꞋmoꞋya “Osi kano mainoe.” huno hisigenofena Anumaya KotiꞋa agia alisaga huno anale malegahie huno hie.
YisasiꞋa kahegi kema havilinaya anagaꞋene Falisia vayaꞋenefena “Kefo kavaꞋenena nehaya vayale.” huno hie.
13-14 AvoꞋnio kahegi kema havilinaya anagaꞋmogatamaene Falisia vayaꞋmogatamaenena vagala vayalagi kaꞋye ho. Anumaya KotiꞋa kava yagai-mainea yapi veaꞋmoꞋya ugahe nehayanagi “OꞋviho.” hutama katile-neꞋamatae. Tamakaya “Ani nopi ohaigahune.” hutama haleti nagoꞋa veaꞋmoꞋya “Hai falegahune.” huꞋya haya veaꞋmogamifena “Hai-ofalegahae.” hutama katile-neꞋamatae.
15 AvoꞋnio kahegi kema havilinaya anagaꞋmogatamaene Falasia vayaꞋmogatamaenena vagala vayalagi kaꞋye ho. Tamakaya hagelimo agegayalegaene mopafiꞋene vai-neꞋayetama “Nagoke kanomo Yuta vayaꞋmogati mono kea havisie.” hutama huge ave-lige nehayanagi kefo yafe hu-ve-nelitama havi kapi avaletama atageno tamakayama haya kavala tamakaila tamakaseno tusiꞋa kefo yana nehianagino hani yapi tegelege nehia atafi tamakaiꞋene ugahie. 16 AvoꞋnio tamakaila tamaulaga asu hu-mainegetama veafena “Kaana tamave-ligahune.” hutama nehaya vayaꞋmogatama kaꞋye ho. Mage hutama nehae “NagoꞋa veaꞋmoꞋya ‘Ala mono nomo agile hu-lokiya vaiꞋna tamagelafa nehue.’ hunoꞋma hisiana ‘Afa ke kana hu-maine.’ hutama hu-mainagi nagoꞋa veaꞋmoꞋya ‘Ani mono nopima kanileta yafatetiꞋma talo hu-malenaya yamo agile hu-lokiya vaiꞋna tamagelafa nehue.’ hunoꞋma hisiana ani kema hisia kanomoꞋa hia kea hu-lama huno hino.” hutama nehae. 17 Tamakaila tamaulagamoꞋa asu hu-mainegetama aifoꞋnafo vaya mainae. Na yamo ala yana hane? Ani kanileta yafateti talo hu-malenaya yano? Ifi ani mono nomoꞋa ala yakefa haneo? AꞋao anima kanileta yafateti talo hu-malenaya yana mono nopinaga malenaya yafekeꞋya alu aotage yana hane. NaꞋa hu-maineafe mono nomoꞋa agaseno ala yakefa hane. 18 Tamakaya mage hutama nehae “NagoꞋa veaꞋmoꞋya ‘Mono nopi sipi sipi heꞋya nemalaya folamo* hanea yate agi ayeꞋna hu-lokiya vaiꞋna tamagelafa nehue.’ huno hisiana afa ya kana ke nehigi hesaya yafe folamole nemalaya sipi sipihena nagoꞋa veaꞋmoꞋya ‘Agi ayeꞋna tamagelafa hu-lokiya vaiꞋna nehue.’ huno hisia kemona ani veaꞋmoꞋya hu-mainesaya kemona akave maleꞋya hiho.” hutama nehae. 19 Nehayanagi tamaulaga asu hu-mainea vea mainae. Na yamo ala yana hane? Anumaya Kotina sipi sipi amisaya yano ifi muse yama nemalaya folamoa ala yane? E, folamoa ala ya hane. NagoꞋa sipi sipia ani folamole nemalayafe alu aotage sipi sipi haneanagino folamoa tusiꞋa ala yane. 20 NagoꞋa veaꞋmoꞋya “Folamomo agi neꞋayone.” huꞋya hisaya veaꞋmoꞋya mukiꞋa yama ani folamoleꞋma nemalaya yafeꞋene nehae. 21 NagoꞋa veaꞋmoꞋya “Ala mono nomo agi ayeꞋna hu-lokiya vaiꞋna tamagelafa nehue.” huꞋyama hisayana ani mono nomofeꞋene ani nopima mainea Anumaya KotifeꞋene nehae. 22 NagoꞋa veaꞋmoꞋya “Ikamo agile hu-lokiya vaiꞋna tamagelafa nehue.” huꞋyama hisayana Anumaya Kotina siaꞋaene ani yateꞋma mainea kanomofeꞋene nehae.
23 AvoꞋnio kahegi kema havilinaya anagaꞋmogatamaene Falasia vayaꞋmogatamaene vagala vayalagi kaꞋye ho. Tamakaya supu tala yaꞋene atuꞋene hefi kana yaꞋene osi osi yana alitama teniꞋa (10) haꞋya malenafiti nagoke haꞋya Anumaya Kotina neꞋamiyanagi kahegi kefina ala yamona aepaꞋa neꞋatalae. Fatago hutama kaiyeke hu-matesaya yaꞋene kayone hutama maisaya yaꞋene Anumaya Kotife havitama lamakupi maletama tamametiti hisaya yaꞋene ago neꞋatalae. Hagotetama ani aepaꞋa hanea kea hutetama anile supu tala yaꞋene atuꞋene hefi kana yaꞋene alitama teniꞋa (10) haꞋya malenafiti nagoke haꞋya Anumaya Kotima amisayana kanaleꞋya hugahie. 24 Tamaulaga asu hu-mai veala “Nakave eho.” hutama nehaya veaꞋmogatama tamakaya mage nehae “Osi osi havigafa nesuna tipina maineanagita onegahune.” hutama neꞋatalayanagi ala hosia nesaya tipina mainegetama netama nenakaiye.
25 AvoꞋnio kahegi kema havilinaya anagaꞋmogatamaene Falasia vayaꞋmogatamaene vagala vayalagi kaꞋye ho. Amega lamaugafale kava hutama masutamiene yopatamiene amega kaiyagaꞋa sese nehayanagi tamakupinaga musufa yama nehaya yaꞋene tamaugafa age lama-haꞋye nehaya yatamiene hiya hu-lama-teneanagi sesela nohae. 26 TamaulagamoꞋa asu hu-mainea Falasia vayaꞋmogatama hagotetama ti kemo ayopinagaene yopamo ayopinagaene seseꞋma hisayana amega kaiyagaenena oniꞋyaꞋagela ohugahie.
27 AvoꞋnio kahegi kema havilinaya anagaꞋmogatamaene Falasia vayaꞋmogatamaene vagala vayalagi kaꞋye ho. Tamakaya maꞋa nehae vaya komuleꞋma mopama ayeꞋya ali-masave huꞋya ali konagali hu-malayanagi ani komufinaga vayala kasaligeno ayamufama ali yogita huno havi yama hu-lavia avamete kava nehae. 28 Nehayanagi tamakayaenena ani kavakeꞋya hutama mainae. VeaꞋmoꞋya amega tamaugafale nelamakeꞋya “Fatago veaꞋne mainae.” huꞋya nehayanagi tamakupinaga havigema nehaya yatamiene kefo yama nehaya yatamiene kasago hu-maine.
29 AvoꞋnio kahegi kema havilinaya anagaꞋmogatamaene Falasia vayaꞋmogatamaene vagala vayalagi kaꞋye ho. Anumaya Koti amaune vayaꞋene fatago kavaꞋma hu-mainaya veaꞋnenema faligeꞋya he-vai-ma-tenaya komulega tamakaya kanagune hu-maletama mainae. 30 Mainetama mage hutama nehae “Tagaya tototimoꞋya mainaya kanafima mainoteꞋasina Anumaya Koti amaune vayala hamaonageꞋya ofalileꞋasine.” hutama nehae. 31 Ani kema nehaya kemoꞋa “Amaune vayala hamayageꞋya fali-mainaya vayaꞋmogami nafaꞋneꞋamimogata mainone.” hutama nehae. 32 Nehayanagi tamakinagomoꞋya kefo yama hu-mainaya kavala tamakaya nagoꞋene hisageno hiya hisie. 33 Tamakaya osifaꞋvemogatamae. OsifaꞋveyagamo nafaꞋnemogatama Anumaya KotiꞋa “Hanimo aguꞋafi agola tamakata aisia kumate umaiho.” huno kaiyekema hu-lama-tesiana hanaꞋa hutama faletama ugahae? 34 Ani yafe nagaya amaune vayaꞋene havi haviꞋyaꞋami hanea vayaꞋene hu-lama-ve-neliya vayaꞋene tamakaiteꞋma hu-ma-tesugeꞋya esagetamahena nagoꞋamogamina yafaga yosale nili hetama asaisageꞋya faligahae. NagoꞋamogamina mono nopinaga hegi kaꞋyoteti hamaetama ali-haviya hu-matesageꞋya alu kumate kumate faleꞋya ugahae. 35 HamaesageꞋya falisaya yafe ma mopafina mukiꞋa fatago veaꞋmogamina ago hamayageꞋya fali-mainaya kolamoꞋa EvoloꞋa kefo yana ohunea kanoꞋagi hagoteꞋya hayageno falitegeꞋya nagoꞋa hamaeme hamaeme ageno haꞋno higeꞋya haenagalafa Pelakia nafaꞋnea Sekalaiyana ala mono nomo kegiꞋyamo amuꞋnopi yafa folamole heti-mainegeꞋya hayageno fali-mainegi tamakaya menima mainaya veaꞋmogatama agoꞋma hu-mainaya kefo yamo anonaꞋamia aligahae. 36 Tamage huꞋna tamaha-nepauve ago hamayageꞋya fali-mainagi tamakaya menima mainaya veaꞋmogatama agoꞋma hu-mainaya kefo yamo anonaꞋamia tamakaya aligahae.
YisasiꞋa Yelusalemu mainaya vayafe “Nahau nehae.” huno hu-maine.
37 Vaeha Yelusalemu mainaya veaꞋmogatama tamakaya Anumaya Koti amaune vayala nehamaetama Anumaya Koti hu-ma-tegeꞋya tamakaitega aya vayala yafa kaꞋyoteti tavata hamae-mainagi nagaya mukiꞋa yupa a kokolemoꞋma nafaꞋneꞋama agekoꞋnafinaga alitaluma nehia avamete huꞋna tamakaila nagaya nagaiꞋniꞋalega alitalu hu-lama-tegahe nehugetama tamakaya “AniꞋa kavala ohuo.” hutama nehae. 38-39 Nehagi haviho na ma mainaya kumafena Anumaya KotiꞋa ago neꞋataleno “AoteꞋyamaꞋae.” huno hu-maineanagitama menia nagoꞋene onagegahagi “Anumayamo aliꞋya aligahe higeno hu-tenea kanoa Anumaya KotiꞋa kanale manua amisie.” huꞋya hisaya kanafina nagoꞋene nagaila nagegahae huno hu-maine.

- Matiu
- <
- 23
- >

© 2002 Wycliffe Bible Translators, Inc.