- Maki
- <
- 10
- >

10
YisasiꞋa ve alavema apase yafe humaine.
1 YisasiꞋa ani kola neꞋataleno Yutia kotega viaꞋamo Yotani timoꞋa ame kaiyaga uvaꞋyi huno mainegeꞋya mukiꞋa veala agaite melitalu hageno nehia kava huno nagoꞋene hamapaiye.
2 HamanepaigeꞋya nagoꞋa Falasia vayaꞋmoꞋya Yisasite eꞋya ase ohisea kema hisiafene huꞋya nagola ayevataga hisaya kea mage huꞋya havigae “Nago kanomoꞋa aꞋama atalesia agesa hisigenoꞋa kahegi kemoꞋa ‘AfaꞋa atalegahie.’ huno humaineo?” huꞋya havigae. 3 Hageno YisasiꞋa kenonaꞋamia mage huno hamavige “Mosese kahegi kemoꞋa ani yafena naꞋane humaine?” huno hamavige. 4 HigeꞋya mage huꞋya hae “MoseseꞋa nagola kahegi kefina mage huno tahapaimaine ‘VemoꞋa aꞋamona avo kaeno neꞋamino hutesigeno haꞋno huno ugahie.’ huno humaineane.” huꞋya hae. 5 Hayanagi YisasiꞋa mage huno hamapaiye “Tamakaya ke ohavitama veganokano haya yafe MoseseꞋa aꞋma atalesaya kea kaemaleneane. 6-8 Kaemaleneanagi Anumaya Koti avopina mage huno humaineane
‘Ehe yupa Anumaya KotiꞋa vene aꞋene talo humaleneane. Vene aꞋene talo humalenea yafe nago kanomoꞋma itaꞋafoꞋamoganima anataleno aꞋamoꞋene ailokaeno maisiana ani tolemogania nagoke anaugafa kaligaꞋe.’ huno humaineane.
NaꞋa humaineafe nagoꞋene tolelatana omaigaꞋagi nagoke anaugafa kaliꞋana maigaꞋe. 9 Anumaya KotiꞋa ago alino hagelafimaleneanagino nagola ma mopale kanomoꞋa ani alavelatana mai yaꞋania alino apase oꞋanatesie.” huno hie.
10 Mani kea huteno nopinaga haino maineno agaiꞋaenema tokaeꞋya nemaiya anagaꞋmoꞋya ani kehena havinegae. 11 Havigageno mage huno hie “Nago kanomoꞋa aꞋama ataleno alu aꞋma aliana ani kanomoꞋa kumai kava huno hagote aꞋamona ali haviya huneꞋate. 12 Nagi nago aꞋmoꞋma anauꞋamoma ataleno alu veleꞋma viana ani aꞋmoꞋa kumai kava nehie.” huno hie.
YisasiꞋa “NafaꞋneyaga amatalegeꞋya nagaitega eho.” huno humaine.
13 VeaꞋmoꞋya nafaꞋneꞋamia avaleꞋya Yisasite “Aya malese.” huꞋya neꞋageꞋya agaiꞋaenema tokaeꞋya nemaiya anagaꞋmoꞋya “NaꞋa ohiho.” huꞋya kemamakimainae. 14 YisasiꞋa kema amamakiya yana ageteno haivaimateno mage huno hie “NafaꞋneyaga amatalegeꞋya nagaitega eho. Ka heakioꞋamateho. NafaꞋne avamete maiya veaꞋmoꞋya mage nehae ‘Tagaitige maunana tokiyatia omalegi Anumaya Koti kava yagailatesie.” huꞋya hae. 15 Tamagelafa huꞋna tamahanepauve nafaꞋne avamete maisaya veaꞋmoꞋya ‘Tagaitige maunana tokiyatia omaleafe Anumaya KotiꞋa kava yagailatesie.’ huꞋya ohisayana Anumaya KotiꞋa kava yagaimainea kumatela oꞋugahae.” huno hie. 16 Huteno YisasiꞋa ani nafaꞋneyaga amavaleno amanukilineno “Anumaya KotiꞋa kanale manua tamamisie.” huno amaugafale ayana malene.
KasagoꞋya afenomaꞋa hanea kava kanomoꞋa YisasiꞋene kea kea humaine.
17 YisasiꞋa katega ugahe nehigeno nago kanomoꞋa aiyayeno eaꞋamo aule aleꞋya meyeno mage huno havige “Kagaya kanale ya huka humavenelina kanomogae hanaꞋa huteꞋna agola maige maige hisua nahaimula alisue?” huno hie. 18 Higeno YisasiꞋa mage huno hie “NaꞋa higeka nagaifena ‘Kanale kano mainane.’ huka nehane? Anumaya KotiꞋa agaiꞋage kanale kanoa maine. 19 Kagaya Anumaya Koti kahegi kea havilinane ani kemoꞋa mage huno humaine ‘Vayala haegeno ofalino. Kumai he yana ohuo. Musufa yana ohuo. ‘Ma kanomoꞋa havi kava nehie.’ huka havigehena kena oꞋvalo. Havigea ayevataga huka alu veaꞋmo yana oꞋalio. Itakafokamo kea ‘KahaoteꞋyakaꞋae.’ ohuo.” huno hie. 20 Higeno ani kanomoꞋa mage huno hie “Hulavenelina kanomogae nagaya nafaꞋnema mainoa kanaleti aepa heꞋna mukiꞋa ani kema hana kea akave nemaloane.” huno hie. 21 Higeno YisasiꞋa ani kanoa ageana agaifena hau ayamopafima haiya yafena ageteno mage huno hie “NagoꞋa yafena kosa heꞋokatene. Nago kavaꞋene huo. MukiꞋa malenana mone afenoꞋyakaꞋa alika fako huka moneꞋamima omalenesia veaꞋnema amamisanagenoꞋa Anumaya KotiꞋa ikapinaga afenoꞋyana kamigahie. AfenoꞋyakaꞋa fako huka amamite amamite huteka nakave eno.” huno hie. 22 Higeno ani kanomoꞋa ani kea havianagi mone afenomaꞋama kasago humainea yafe oꞋatalesia agesa haviteno augosamoꞋa atili kaegeno aipamoꞋa tusi kanaꞋage higeno ataleno umaine. 23 Vigeno YisasiꞋa agaiꞋaenema tokaeꞋya nemaiya anagala moge mege huno neꞋamakeno mage huno hie “MukiꞋa mone afenoꞋyaꞋamima hanesia veaꞋmoꞋya kasageke humaiꞋya humaiꞋya Anumaya Kotife ‘Kava yagailato.’ huꞋya hugahae.” huno hie. 24 HigeꞋya agaiꞋaenema tokaeꞋya nemaiya anagaꞋmoꞋya ani kehena amamaꞋyoa aiyanagi YisasiꞋa nagoꞋene mage huno hie “NafaꞋneꞋnimogatama veaꞋmoꞋya kasageke humaiꞋya humaiꞋya Anumaya Kotifena ‘Kava yagailato.’ huꞋya hugahae. 25 Nagola pulumaka kana afumo agia kemolumoꞋa nekaꞋyamo kapima haifalesiana afaꞋa yoꞋyo huno haifalegahianagi mukiꞋa mone afenoꞋyamaꞋa hanesia kanomoꞋa Anumaya Kotifena ‘Kava yagainato.’ huno kasageke huno haifalegahie.” huno humaine. 26 Haviya anagaꞋmoꞋya tusiꞋa amamaꞋyo aigeꞋya mage huꞋya hae “NaꞋama humainesiana hana veaꞋmogami amaku amame Anumaya KotiꞋa aligatigahie?” huꞋya hae. 27 Hageno YisasiꞋa amakeke huno amakemaineno mage huno hie “VeaꞋmogamina tokiyaꞋamia omaleneanagiꞋya ohugahayanagi Anumaya KotiꞋa mukiꞋa kava hisia tokiyaꞋa haneanagino afaꞋa aligatigahie.” huno hie.
28 Higeno PitaꞋa mage huno hie “Havio tagaya mukiꞋa yatia ataleteta kagai kakavela neꞋone.” huno hie. 29-30 Higeno YisasiꞋa mage huno hapaiye “Tamage huꞋna tamahanepauve mukiꞋa veaꞋmoꞋya nagaifema huꞋya nagai kanale mono kema veaꞋmogamima mo hamapaigahena noꞋamiene nepuꞋamiene amasaꞋamiene itaꞋamiene neꞋamafaꞋene nafaꞋneꞋ-amiene mopaꞋamiene amataleꞋya visagenoꞋa Anumaya KotiꞋa mopale mainaya kanafima atalenesaya noꞋamiene nepuꞋamiene amasaꞋamiene itaꞋamiene nafaꞋneꞋamiene mopaꞋamiene nagoꞋene nagoꞋene ohavunamaꞋa ya aliteꞋya huhaviyama humatesaya yaꞋene aliteꞋyagi haenagaꞋa maige maige hisaya hamaimula amamigahie. 31 Meni kanafima hagoteꞋya mainaya veala ani kanafina haenagalafa maigahayanagi meni kanafima haenagalafa mainaya veala ani kanafina hagoteꞋya maigahae.” huno humaine.
YisasiꞋa tagufa kanale “Falimainesufitila hetigahue.” huno humaine.
32 Yelusalemu haigahena katega neꞋuꞋya YisasiꞋa hagoteno vigeꞋya agaiꞋaenema tokaeꞋya nemaiya anagaꞋmoꞋya amamaꞋyo aiꞋya neꞋvageꞋya amakave vaya veaꞋmoꞋya koli nehageno YisasiꞋa eteno nagoꞋene tuelufuꞋa (12) anagaꞋamogamina amahaote amavaleno momateneno haenagama agaila hutesaya yafena hamanepaiye. 33 Mage huno hie “Haviho tagaya Yelusalemu haisunageꞋya ikapinagati emainoa kanoa vayaꞋmo natenea kanomonia natafa huteno mono note kava vayaꞋmogami amayapiꞋene kahegi kema havilinaya anagaꞋmogami amayapiꞋene natesigeꞋya nagaifena ‘AfaꞋa falisie.’ huꞋya Yuta vea omainaya vayaꞋmogami amayapi navaleꞋya nategahae. 34 NatesageꞋya nagaye hisifa ke hunateꞋya amavetuꞋna henenateꞋya hegi kaꞋyoteti haifu namiteꞋya nahaesageꞋna yafaga yosale faligahue. FalisugeꞋya hevainatetesageꞋna tole yupa komufinaga maiteꞋna tagufa (3) kanale falimainesufitila hetigahue.” huno hie.
Yemesigani Yonigania “Ala kava kanolata maisuꞋe.” huꞋana humainaꞋe.
35 Sepeti nafaꞋnelatana YemesiꞋene YoniꞋene Yisasite eꞋana mage huꞋana havigaꞋe “Hulavenelina kanomogae nago yafe kahavigesuꞋageka ani yana hulaꞋato.” huꞋana havigaꞋe. 36 HaꞋageno YisasiꞋa mage huno hanavige “NaꞋa hulanatesue?” huno hie. 37 HigeꞋana mage huꞋana haꞋe “Tokiya hale yakaꞋafima umaisanagetaꞋa taꞋagaya kavate mainesuꞋageka ‘NagoꞋmoga tamaga nayatega maiyo.’ huteka ‘NagoꞋmoga hauga nayatega maiyo.’ huka hulaꞋato.” huꞋana havigemainaꞋe.
38 HavigaꞋanagi YisasiꞋa mage huno hanapaiye “NahavigaꞋa yafena ohavinaꞋe. Falisua yana satuꞋage humainea ti kana humainea ti hanea keꞋayopitila negahugi tanakaya naꞋaleꞋasino onaꞋaleꞋasine? Nagaila falenatesaya yamoꞋa, nagatama aisia yatetila tanakaila ani yateti falelanatesagetanahena afaꞋa aligaꞋo?” huno hie.
39 HigeꞋana “E, tokiyatiꞋa haneanagitaꞋa aniꞋa hugahuꞋe.” huꞋana haꞋageno YisasiꞋa mage huno hie “Tamage satuꞋage humainea tina negaꞋanagi falenatesaya yamoꞋa nagatama aisia yateti falelanategahae. 40 Falelanategahayanagi ala vayaꞋma mainalega tamaga nayategaene hauga nayategaenena siale maisaya yana nagai yana omalegi Anumaya KotiꞋa agaiꞋa ani yana ago nagoꞋa vayafe huno talo tala huno ali fatago humatene.” huno hie.
41 HigeꞋya teniꞋa (10) anagaꞋmoꞋya ani kea haviteꞋya Yemesigani Yoniganina amaipa haviꞋya haviya hunatenae. 42 YisasiꞋa “Nagaitega eho.” huno higeꞋya ageno mage huno hie “Ma mopafi ala kava vayaꞋmoꞋya ‘TusiꞋa ala vaya mainone.’ huꞋya Yuta vea omainaya veafe ke amamakiꞋya aliꞋya ke humateꞋya kava vayaꞋmo nehaya avamete kava nehae. 43 NaꞋa nehayanagi tamakaya aniꞋa kavala ohiho. Tamakaipima ‘Nagi hanea kanoma maigahue.’ huno hisia kanomoꞋa aliꞋya kanotami maino. 44 ‘UhagoteꞋna maigahue.’ huno hisia kanomoꞋa miya oꞋali aliꞋya kanotami maino. 45 Nagaya ikapinagati emainoa kanoa vayaꞋmo natenea kanomoꞋna veaꞋmoꞋya naya huꞋya ali kanale hunatesaya yafene huꞋna omenogi nagaya amaya huꞋna aliꞋya kanoꞋami maisuafene huꞋna emaineꞋna mukiꞋa veaꞋmoꞋya kefo yama nehaya yamo aigagimatenea yapiti alikalu hematesuafe miya atalesue huꞋna faligahe emainoe.”
YisasiꞋa nagola aulaga asu humainea kanoa alino kanale hutene.
46 YisasiꞋa agaiꞋaenema tokaeꞋya nemaiya anagaꞋene kasagoꞋya veaꞋnene Yeliko kumate uvaꞋyi huteꞋya ani kumala mogaseꞋya ugahe nehageno nagola aulaga asu humainea kanomo agia PatimeusiꞋa Timeusi nafaꞋnegino ka agegayale mopale maineno monehe aukaꞋya huge huge huno maine. 47 “Nasaleti YisasiꞋa ago neꞋe” huꞋya haya kea haviteno ke huno mage huno hie “Yisasigae, Tevitina aginagomogae nagaila kahau hunato.” huno hie. 48 HigeꞋya kasagoꞋya veaꞋmoꞋya kemakiꞋya “Ke ohuka maiyo.” huꞋya hayanagi nagoꞋene ke huno “Tevitina aginagomogae nagaila kahau hunato.” huno hie. 49 Higeno YisasiꞋa anile mo hetimaineno mage huno hie “Hapaigeno eno.” huno higeꞋya ani kanohe ke huꞋya mage huꞋya hae “KaguꞋa ali lokiya vaika aupaꞋa hetio. Kagaife ke nehie.” huꞋya hae. 50 Hageno ayaꞋaya yasi kenaꞋa asagi neꞋataleteno aupaꞋa hetino Yisasite vie. 51 Vigeno YisasiꞋa mage huno hie “NaꞋa hugatesue?” huno higeno aulagama asu humai kanomoꞋa mage huno hie “Humavenelina kanomogae naulaga agesue huꞋna nehue.” huno hie. 52 Higeno YisasiꞋa mage huno hapaiye “AfaꞋa vuo nagaifema havika kagupi maleka kametitima hana yateti ago aliꞋna kanale hugatoe.” huno higeno aupaꞋa aulagamoꞋa kanale higeno Yisasi akave umaine.

- Maki
- <
- 10
- >

© 2002 Wycliffe Bible Translators, Inc.